Suhi led
Suhi led je čvrsti oblik ugljik dioksida. Najviše se koristi kao sredstvo za rashlađivanje. Prednost mu je što omogućava rashlađivanje na niže temperature od običnog leda te nakon isparavanja ne ostavlja nikakve ostatke (za razliku od topljenja običnog leda nakon čega ostaje voda). Koristan je za konzerviranje i održavanje hrane, sladoleda i slično, kada nisu dostupni frižideri i drugi rashladni uređaji. Suhi led sublimira na temperaturi od -78,5 °C pri normalnom atmosferskom pritisku na Zemlji. Ova izuzetno niska temperatura čini ovaj spoj opasnim za rukovanje bez odgovarajuće zaštite. Na ljudskom tijelu može izazvati smrzavanje. Iako nije otrovan, pri isparavanju većih količina ugljik dioksida može doći do hiperkapnije u zatvorenim prostorijama.